**Līgums par juridiskās palīdzības sniegšanu Nr. RS-1512/2020**

**I daļa. Speciālie noteikumi.**

Rīgā, 2020.gada 15.decembrī

|  |  |  |
| --- | --- | --- |
| 1. **Informācija par Klientu** | | |
| **Nosaukums / Vārds, Uzvārds** | SIA “Rīgas 1.slimnīca” | |
| **Reģ. Nr. / personas kods** | 40003439279 | |
| **Juridiskā adrese** | Bruņinieku iela 5 k 2, Rīga, LV-1001 | |
| **Konta Nr.** | AS “Citadele banka”, LV12PARX0006054590785 | |
| **Tālr.** | +371 67366323, +371 67 366 395 | |
| **e-pasts** | [administracija@1slimnica.lv](mailto:administracija@1slimnica.lv), [sarmite.mascinska@1slimnica.lv](mailto:sarmite.mascinska@1slimnica.lv) | |
| Pārstāvja **Vārds, uzvārds** | Natālija Zlobina, Andrejs Pavārs | |
| **Pārstāvības pamats** | Pilnvara  Valdes loceklis  Prokūra |  |
|  |
|  |

turpmāk – Klients,

un

|  |  |  |
| --- | --- | --- |
| 1. **Informācija par Biroju** | | |
| **Nosaukums** | Zvērinātu advokātu birojs “Precinieks” | |
| **Reģ. Nr.** | 90010215090 | |
| **Juridiskā adrese** | Brīvības iela 105-3, Rīga, LV-1001 | |
| **Konta Nr.** |  | |
| **Tālr.** |  | |
| **e-pasts** |  | |
| Pārstāvja **Vārds, uzvārds** | zvērināts advokāts Guntars Precinieks | |
| **Pārstāvības pamats** | Nolikums |  |

turpmāk – Birojs,

līdzēji turpmāk kopā saukti Puses, atsevišķi – Puse, noslēdz šādu līgumu par juridiskās palīdzības sniegšanu, turpmāk – Līgums:

|  |
| --- |
| 1. **Līguma priekšmets** |
| Juridiskās palīdzības sniegšana klienta interešu aizstāvībai tiesā sakarā ar tiesā iesniegto civilprasības pieteikumu par morālā kaitējuma atlīdzinājumu (civillieta nr. C30755819). |

|  |  |
| --- | --- |
| 1. **Atlīdzība Birojam** | |
| **Atlīdzības apmērs -** EUR/h | * **120,00 EUR** (viens simts divdesmit *euro*, 00 centi) par vienu darba stundu, kam pieskaitāms pievienotās vērtības nodoklis normatīvajos aktos noteiktajā kārtībā. |
| **Avansa apmērs -** EUR | * Netiek maksāts. |

|  |
| --- |
| 1. **Citi noteikumi** |
| N/A |

**II daļa. Vispārīgie noteikumi.**

1. **Līgumā lietotie termini**

|  |  |
| --- | --- |
| Birojs | Zvērinātu advokātu birojs “Precinieks”, Brīvības iela 105-3, Rīga, LV-1001. |
| Juridiskā palīdzība | Līguma I daļā norādītā juridiskā palīdzība, kuru Klientam saskaņā ar Līguma noteikumiem sniedz Birojs. |
| Klients | Fiziska vai juridiska persona, kura šī Līguma I daļā norādīta kā persona, kas no Biroja saņem juridisko palīdzību. |
| Klienta pilnvarotās personas | Valde, prokūrists, komercpilnvarnieks (ja klients ir juridiska persona) vai persona, kurai ir spēkā esoša pilnvara, kurā Klients pilnvaro pārstāvēt Klientu attiecībās ar Biroju. |
| Līgums | Šis Līgums starp Klientu un Biroju par juridiskās palīdzības sniegšanu, kas sastāv no Līguma I daļas „Speciālie noteikumi” un Līguma II daļas „Vispārīgie noteikumi”. |
| Puse | Klients vai Birojs. |
| Puses | Klients un Birojs kopā. |

1. **Līguma priekšmets**
   1. Līguma priekšmets ir Līguma I daļā minētā Juridiskās palīdzības sniegšana Klientam saskaņā ar šī Līguma noteikumiem par Līguma I daļā noteikto atlīdzību.
   2. Līguma priekšmetā ietilpst Juridiskās palīdzības sniegšana tikai attiecībā uz situāciju un gadījumu, kas norādīts Līguma I daļā. Klientam nav tiesību paļauties, ka Biroja sniegtā informācija, ieteikumi vai citas darbības, kas veiktas Līguma I daļā norādītās situācijas ietvaros, varēs tikt attiecināti uz citām situācijām, kas nav minētas Līguma I daļā.
2. **Juridiskās palīdzības sniegšana**
   1. Klients uzdod un Birojs apņemas sniegt Juridisko palīdzību Klientam pēc ikreizēja Klienta vai Klienta pilnvaroto personu pieprasījuma, kas ietver nepieciešamo dokumentu sagatavošanu, piedalīšanos sanāksmēs un tiesas sēdēs un juridisku konsultāciju sniegšanu pēc nepieciešamības.
   2. Juridisko palīdzību Birojs Klientam sniedz saskaņā ar Līguma noteikumiem, ievērojot Latvijas Republikā spēkā esošos normatīvos aktus un pēc Līguma spēkā stāšanās.
   3. Birojs Klientam Juridisko palīdzību sniedz ar atbilstoši kvalificētu personālu, izmantojot likumā noteiktus un atļautus tiesību aizsardzības līdzekļus, kā arī metodes, lai sasniegtu Klienta tiesiskajām interesēm atbilstošu rezultātu, tomēr Birojs negarantē un neuzņemas atbildību par to, ka Klienta vēlamais rezultāts tiks sasniegts.
3. **Klienta norādījumi, lēmumi, informācijas sniegšana**
   1. Juridiskās palīdzības sniegšanas ietvaros Birojs ievēro Klienta norādījumus, tomēr Juridiskās palīdzības sniegšanai nepieciešamo darbību veikšanu, tiesību aizsardzības līdzekļu izmantošanu un metodes Birojs izvēlas pēc sava ieskata.
   2. Klients sniedz Birojam visu nepieciešamo dokumentāciju un informāciju, kā arī pieņem lēmumus, kas nepieciešami Juridiskās palīdzības sniegšanai, savlaicīgi un pēc iespējas īsākā laika periodā.
   3. Klients apņemas, pildot Līguma noteikumus, būt patiess, sadarboties ar Biroju, kā arī:
      1. savlaicīgi apgādāt Biroju ar visu Klienta rīcībā esošo informāciju, kas nepieciešama Birojam Uzdevuma sekmīgai veikšanai;
      2. izsniegt Birojam nepieciešamos dokumentus, tajā skaitā pilnvaras, kas nepieciešamas Birojam tā pienākumu veikšanai;
      3. skaidri un viennozīmīgi dot rīkojumus par Birojam uzticēto pienākumu izpildi, kur tas nepieciešams, kā arī norādījumus, kuru robežās Birojam darboties, ja attiecīgie uzdevumi paredz Birojam pašam pieņemt lēmumus Līguma izpildei;
      4. nodrošināt, lai visa Birojam nodotā informācija, tajā skaitā dokumenti, būtu pilnīgi un pareizi visos aspektos, ka tā/tie nesaturēs nevienu nepatiesu ziņojumu par kādu faktu, kā arī neizlaidīs nekādu informāciju, kas varētu būt nepieciešama, lai Birojs varētu pienācīgi izpildīt Uzdevumu un pieņemt atbilstošus lēmumus, balstoties uz šādu informāciju, dokumentiem, un tādējādi neradot maldīgu priekšstatu par jebkādiem faktiem.
   4. Neskaidrību gadījumā Birojam ir tiesības pieprasīt un Klientam ir pienākums sniegt Birojam rakstveida rīkojumus.
   5. Birojam nav pienākuma pārbaudīt Klienta sniegtās informācijas, dokumentu, ziņu patiesumu un precizitāti.
   6. Birojam ir pienākums veikt informācijas un pierādījumu vākšanu un iegūšanu, tikai šādos gadījumos:
      1. starp Klientu un Biroju ir vienošanās par šādu darbību veikšanu;
      2. informācijas, pierādījumu vākšana un iegūšana ir tieši noteikta Līguma I daļā.
   7. Klientam ir pienākums sniegt Birojam informāciju un aizpildīt Biroja izsniegtu veidlapu, lai izpildītu Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma unLatvijas Zvērinātu advokātu kolēģijas zvērinātu advokātu Iekšējās kontroles sistēmas instrukcijas “Noziedzīgi iegūtu līdzekļu legalizācijas un terorisma un proliferācijas finansēšanas novēršana un starptautisko un nacionālo sankciju ievērošana” prasības. Klients apzinās sekas, kāds rodas informācijas nesniegšanas gadījumā.
4. **Atbildība**
   1. Puses ir atbildīgas par šajā Līgumā norādīto saistību pildīšanu un spēkā esošo normatīvo aktu ievērošanu.
   2. Neviena no Pusēm nav atbildīga otrai Pusei par netiešiem zaudējumiem, piemēram, bet ne tikai, atrautā peļņa, ražošanas zaudējumi, ietaupījumu zaudējumi, kapitāla izmaksas.
   3. Birojam Juridiskās palīdzības sniegšanā jārīkojas ar atbilstošu rūpību. Birojs atbild Klientam tikai par rupju neuzmanību.
   4. Birojs nav atbildīgs par negatīvajām sekām un zaudējumiem, kas Klientam vai trešajām personām iestājušies jebkura no šo apstākļu rezultātā:
      1. Klients Birojam sniedzis nepilnīgu vai nepatiesu informāciju, Klients nav iesniedzis Birojam visus nepieciešamos dokumentus;
      2. Klients Birojam nav devis atbilstošus rīkojumus, kas nepieciešami Juridiskās palīdzības sniegšanai;
      3. Klients Birojam nav devis atbilstošus rīkojumus savlaicīgi, tā lai būtu iespējams izpildīt likumā noteiktās darbības Klienta tiesību aizsardzībai.
   5. Nekas šajā līgumā, kā arī nekādi Biroja secinājumi, kas ir sniegti Klientam netiks iztulkoti kā apsolījumi vai garantijas par noteiktas lietas iznākumu. Visas Biroja sniegtās konsultācijas un darbi tiks izpildīti saskaņā ar Biroja pašreizējo izpratni par pienācīgu likuma skaidrojumu un vadoties pēc vislabākās profesionālās prakses. Latvijas normatīvie akti un prakse atrodas nepārtrauktas attīstības stadijā, tādēļ Klientam jāapzinās, ka likums un tā interpretācija var strauji mainīties.
   6. Līguma izpildes ietvaros Birojs neuzņemas atbildību par likumu un citu normatīvo aktu izmaiņām, kas var ietekmēt Klienta tiesības un pienākumus, kā arī termiņus, kādos Klientam ir jāizmanto savas tiesības. Birojam nav pienākuma informēt Klientu par likumu un citu normatīvo aktu izmaiņām.
5. **Atlīdzība Birojam un norēķinu kārtība**
   1. Klients maksā Birojam atlīdzību par Juridiskās palīdzības sniegšanu atbilstoši Biroja darba stundas likmei, kāda norādīta šī Līguma I daļā.
   2. Darba stundu uzskaiti Birojs veic par Juridiskās palīdzības sniegšanai veltīto laiku ar mazāko laika uzskaites vienību 0,1 (nulle, komats, viena) stunda jeb 6 (sešas) minūtes.
   3. Birojs ne biežāk kā divas reizes mēnesī par paveikto darbu iesniedz Klientam atskaiti un atbilstoši sagatavotu rēķinu. Ja Klients Birojam ir samaksājis avansu, nākamo rēķinu (pēc apmaksātā avansa rēķina) Birojs izraksta ne ātrāk kā brīdī, kad ir dzēstas ¾ (trīs ceturtās daļas) no Klienta iemaksātā avansa.
   4. Ja Klientam ir iebildumi par Biroja sagatavotajā atskaitē norādīto darbu, Klients 5 (piecu) dienu laikā no atskaites saņemšanas dienas Birojā iesniedz rakstveidā ar parakstu apliecinātus pamatotus iebildumus, kurus Birojs ar Klientu pārrunā un vienojas par radušās situācijas risinājumu. Ja šajā punktā noteiktajā termiņā un kārtībā iebildumus Klients neiesniedz, uzskatāms, ka Klientam nav iebildumu pret attiecīgajā atskaitē norādīto darbu.
   5. Klients veic samaksu ar pārskaitījumu uz Biroja norēķinu kontu 5 (piecu) bankas dienu laikā pēc rēķina saņemšanas no Biroja, kas sagatavots saskaņā ar Līgumu.
   6. Birojam izmaksājamā atlīdzība sevī neietver un Klients papildus atlīdzības summai Birojam atlīdzina Biroja sakaru (ārpus Latvijas teritorijas) un transporta izmaksas (ārpus Rīgas pilsētas), kā arī izmaksas dokumentu saņemšanai no iestādēm, fiziskām, juridiskām personām, datu bāzēm, utml., kā arī citas ar Juridiskās palīdzības sniegšanu saistītās izmaksas, kas Birojam radušās Juridiskās palīdzības sniegšanas gaitā.
   7. Birojs ir izskaidrojis un Klients saprot, ka saskaņā ar Līgumu Biroja izrakstītais rēķins par advokātu sniegto juridisko palīdzību ir izpildu dokuments un tas ir izpildāms tiesas spriedumu izpildei noteiktajā kārtībā, ievērojot Civilprocesa likuma normas.
   8. Ja Biroja izrakstītais rēķins tajā noteiktajā termiņā nav apmaksāts, Birojs nosūta Klientam brīdinājumu, dodot termiņu rēķina labprātīgai apmaksai, kas nevar būt īsāks par 10 (desmit) dienām, un izskaidrojot klientam rēķina nesamaksāšanas sekas. Ja rēķins Biroja noteiktajā termiņā nav apmaksāts, Birojs pieņem lēmumu par rēķina nodošanu piespiedu izpildei. Birojs savu rēķinu piespiedu izpildei var iesniegt tikai pēc brīdinājumā noteiktā termiņa labprātīgai samaksai notecējuma.
6. **Personāls**
   1. Birojs sniedz Juridisko palīdzību Klientam izmantojot vienīgi kvalificētu personālu, Birojs var iecelt vienu vai vairākus pārstāvjus, kurš/kuri strādā un uztur sakarus ar Klientu, taču juridiskās palīdzības ietvaros katru individuālo uzdevumu izpildīs vispiemērotākais Biroja darbinieks, kuru noteiks Birojs.
7. **Konfidencialitāte**
   1. Birojs apņemas ievērot informācijas konfidencialitāti, neizmantot to paša vai jebkuras trešās personas labā, neizpaust trešajām personām un nelietot citādi kā tikai uzdevuma izpildes nodrošināšanai.
   2. Ja Klients vēlas atklāt vai izpaust Biroja sniegtos padomus, atzinumus, konstatējumus, idejas trešām personām, Klientam pirms tam šāda rīcība ir rakstveidā jāsaskaņo ar Biroju, norādot šādas rīcības iemeslu.
8. **Biroja un Klienta savstarpējās attiecības**
   1. Birojs savā darbībā ievēro Advokatūras likumu un advokātu darbības profesionālās ētikas standartus. Klients apņemas tieši vai netieši, t.sk. maldinot Biroju, neizmantot Biroja sniegto juridisko palīdzību prettiesisku darbību realizēšanai. Birojs norobežojas no iespējamām Klienta prettiesiskām darbībām. Birojs nav nekādu Klienta darbību/plānu līdzdalībnieks vai biznesa partneris. Biroja sadarbība ar Klientu aprobežojas ar juridiskās palīdzības sniegšanu.
9. **Profesionālās darbības apdrošināšana**
   1. Parakstot šo Līgumu, Klients apliecina, ka Birojs Klientu ir informējis, ka Biroja un tajā darbojošos zvērināto advokātu profesionālās darbības rezultātā iespējamā zaudējuma risks saistībā ar šo Līgumu nav apdrošināts.
10. **Strīdu izšķiršanas kārtība**
    1. Strīdus, kas Pusēm rodas šī Līguma sakarā, vispirms jāmēģina atrisināt Pusēm vienojoties, par to sastādot strīdus protokolu.
    2. Ja Puses nevar panākt kopīgi pieņemamu risinājumu, strīdīgais jautājums izskatāms Latvijas Republikas tiesā saskaņā ar Latvijas Republikā spēkā esošajiem normatīvajiem aktiem.
11. **Nepārvarama vara**
    1. Puses nav atbildīgas, iestājoties nepārvaramas varas apstākļiem, tādiem kā ugunsgrēks, dabas stihijas, karš, jebkura rakstura karadarbības, nelabvēlīgi valsts pārvaldes iestāžu akti, kā arī jebkuri ārkārtēja rakstura apstākļi, kurus Puses nevarēja ne paredzēt, ne novērst saprātīgiem līdzekļiem. Šādā gadījumā saistību izpildes termiņš tiek atlikts attiecīgi termiņam, kurā darbosies šie apstākļi.
    2. Pusei, kuras saistību izpildi apgrūtina nepārvaramas varas apstākļi, nekavējoties jānosūta paziņojums (kopā ar jebkādu paziņojumu vai informāciju, ko tas saņēmis par nepārvaramas varas apstākļiem) otrai Pusei, informējot par nepārvaramas varas iestāšanos un tās sekām, kā arī jāpieliek visas pūles, lai mazinātu nepārvaramas varas kaitīgās sekas.
    3. Gadījumā, ja rodas nepārvaramas varas apstākļi, kas ietekmē šī Līguma izpildes termiņus, bet Līgums tomēr var tikt izpildīts, Puses saskaņo savu turpmāko rīcību par Līguma izpildi un izpildes termiņiem. Ja nepārvaramas varas apstākļi turpinās ilgāk par vienu mēnesi, Pusēm ir tiesības vienpusēji izbeigt šī Līguma darbību, veicot norēķinu par Biroja faktiski padarīto darbu.
12. **Līguma spēkā stāšanās un spēkā esamība**
    1. Līgums stājas spēkā tā parakstīšanas brīdī. Ja Līguma I daļā ir norādīts, ka Klientam ir jāveic avansa maksājums, tad Līgums stājas spēkā pēc tam, kad Puses ir parakstījušas Līgumu un Klients ir veicis pilnu avansa maksājuma samaksu un nauda avansa apmērā ir ieskaitīta Biroja kontā.
    2. Līgums ir spēkā uz nenoteiktu laiku.
    3. Klients var vienpusēji izbeigt Līgumu, par savu nodomu paziņojot Birojam 15 (piecpadsmit) dienas iepriekš un veicot norēķinu par Biroja paveikto darbu Juridiskās palīdzības sniegšanā.
    4. Birojs var vienpusēji izbeigt Līgumu, par Līguma vienpusēju izbeigšanu paziņojot Klientam 30 (trīsdesmit) dienas iepriekš.
    5. Papildus šo noteikumu 13.4.punktā noteiktajam, Birojs var vienpusēji izbeigt līgumu, par Līguma vienpusēju izbeigšanu paziņojot 15 (piecpadsmit) dienas iepriekš, ja Klients nav veicis kādu no Līgumā noteiktajiem maksājumiem Birojam vai nav sniedzis Birojam Līgumā noteikto informāciju, vai sniedzis nepatiesu informāciju Birojam, vai nav devis Līguma izpildei nepieciešamos rīkojumus, norādījumus, pilnvarojumus.
    6. Ja Klients nav veicis Biroja izsniegto rēķinu apmaksu Līgumā noteiktajā kārtībā, Birojs ir tiesīgs apturēt Juridiskās palīdzības sniegšanu līdz brīdim, kad Klients ir pilnībā norēķinājies par Biroja sniegto un Klienta saņemto Juridisko palīdzību.
    7. Ja Līgums tiek izbeigts un/vai tiek apturēta Juridiskās palīdzības sniegšana Līguma 13.5 punktā vai 13.6. punktā noteiktajā kārtībā, Klients uzņemas atbildību par sekām, kas rodas Juridiskās palīdzības nesaņemšanas gadījumā.
    8. Līguma izbeigšana jebkādu iemeslu dēļ neatbrīvo Klientu no pienākuma pilnā apmērā norēķināties par saņemto juridisko palīdzību.
13. **Citi noteikumi**
    1. Šis Līgums tiek slēgts saskaņā ar Latvijas Republikas normatīvajiem aktiem. Šī Līguma valoda ir Latvijas Republikas valsts valoda.
    2. Puses vienojas savstarpējai saziņai, tai skaitā juridiskās palīdzības pieprasījuma, tā apstiprinājuma, atskaišu, utml. nosūtīšanai, akceptēt saraksti, izmantojot elektronisko pastu, faksa sūtījumu, pasta sūtījumu vai dokumenta iesniegšanu otrai Pusei rakstveidā. Klients, parakstot šo Līgumu, apliecina, ka ir informēts un apzinās, ka Biroja sūtītie e-pasta/faksa sūtījumi Klientam, kā arī no Klienta saņemtie e-pasta/faksa sūtījumi Birojā netiek šifrēti, tādēļ šādos sūtījumos esošā informācija var būt pieejama trešajām personām un var zaudēt savu konfidencialitāti.
    3. Līguma labojumi, grozījumi un papildu vienošanās ir spēkā tikai tad, ja tie ir noformēti rakstveidā un tos ir parakstījušas abas Puses.
    4. Katra Puse var vienpusēji atkāpties no Līguma bez iepriekšēja paziņojuma, ja otra Puse tiek atzīta par maksātnespējīgu.
    5. Šis Līgums ir noformēts uz 4 (četrām) lapām neieskaitot pielikumus 2 (divos) eksemplāros, un tiem ir līdzvērtīgs juridisks spēks.
    6. Līguma teksts ir konfidenciāls.
14. Pušu paraksti

|  |  |
| --- | --- |
| Biroja vārdā:  \_\_\_\_\_\_\_\_\_\_\_\_\_\_\_\_  Guntars Precinieks  Biroja vadītājs, zvērināts advokāts | Klienta vārdā:  SIA “Rīgas 1.slimnīca”:  \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_  Natālija Zlobina Andrejs Pavārs  valdes priekšsēdētājs valdes loceklis |